یئنیلنه بیلن انرژیلر (آلترناتیو انرژیلر)
دورنانیوزون بیلیم سسیدن آلدیغی بیلگییه گوره، آلترناتیو انرژیلر انسانین ایستیفادهسی ندنی آزالماز و آرادان گئتمز و یئنیلنه بیلن قایناقلاردان الده ائدیلمکدهدیر. گونش، یئل، دالغا، ژئوتئرمال، هیدروالکتریک و بیوکوتله (بیوماس) یئنیلنه بیلن انرژیلرین قایناقلارینداندیر. گونوموزده ۸۷ فاییزدن چوخ فوسیل یاناجاقلارا (کؤمور، نفت، گاز) دایالی اولان دونیا انرژی بازاری تدریجی اولاراق آدینی چکدییمیز یئنیلنه بیلنانرژیلردن ایستیفاده ائتمهیه اوز توتموشدور. اولوسلارآراسی انرژی آژانسینین (آی ا آ) و بریتیش پترولیومون (بپ) وئردیی بیلگیلره اساساً ۲۰۳۰ جی ایله ده ک دونیادا یئنیلنه بیلن انرژیلرین ایستیفادهسی تخمیناً ایکی قات چوخالاراق ۲۰ فایزه چاتاجاقدیر. بو او دئمکدیر کی، ۲۰۳۰ جی ایلده، دونیا انرژی بازارینین ۸۰ فاییزی فوسیل انرژیلره دایالی اولوب و گئری قالانی ایسه یئنیلنه بیلن انرژیلردن تامین اولوناجاقدیر.
آلتئرناتیو انرژیلر آراسیندا ان بؤیوک پای (۷۰-۸۰ %) هیدروالکتریک انرژیسینه عاییددیر. هیدروالکتریک انرژی، چای سولارینین آخیمی ویا دنیز دالغالارینین یاراتدیغی پوتانسیل انرژیسینی مفید و ایستیفاده ائدیله بیلن الکتریک انرژیسینه چئویرمک دئمکدیر. برزیل، نروژ و چین کیمی معظم آخار سو قایناقلارینا صاحب اولان اؤلکهلر بو تمیز و یئنیلنه بیلن انرژی قایناغیندان ان چوخ ایستیفادنی آپریرلار.
ایکینجی ان اؤنملی یئنیلنه بیلن انرژی قایناغی گونش انرژیسینه باغلی اولان فوتوولتاییک (پ – و) و کونسانتره گونش انرژیسی سیستملری (کگ ا س) دیرلر. بیرینجی تکنولوژی گونشین فوتونیک ایشینلارینی (شعاع لارینی) مستقیم اولاراق قوللاناراق الکتریک آخیمی یارادیرکن، ایکینجی تکنولوژی گونش انرژیسینین ایستیلیینی جذب ائدیب کونسانتره ائدرک سویو بوخارلاشدیریب و ایستیلیک توربینلری آراجیلیغی ایله الکتریک انرژیسی تولید ائدیر. چین، آمریکا، آلمان و اسپانیا گونش انرژیسیندن ان چوخ ایستیفاده ائدن اؤلکهلر آراسیندا یئرلشیرلر.
یئل و یا کولک انرژیسی یوخاریدا سایدیغیمیز تمیز انرژیلرین سیراسیندا یئر آلماقدادیر. بو تکنولوژی یئر کورهسینده اولان دما (تمپراتورونون) فرقلیلیینین یاراتدیغی اولان یئل ویا کولک ائنئرژیسینی اؤزل اولاراق طراحلیق ائدیلمیش یئل توربینلری آراجیلیغی ایله مفید الکتریک انرژیسینه چئویره بیلمکده دیر. دانمارک، آلمان، اسپانیا و چین بو ساحهده ان ایلرلمیش اؤلکهلردن ساییلیرلار.
بیوکوتله (بیوماس) انرژیسی ایسه ان قدیم اینسانلاردان گونوموزه قدر ایستیفاده ائدیلن چوخونلوقلا قوروموش آغاج و تاختالاردان اولوشان یاناجاغین یاندیریلماسینین سونوجودور. بیوکوتله انرژیسی هم گوندهلیک یئمک پیشیرمه و سو قیزدیرما احتیاجلاری اوچون (آز گلیشمیش ویا گلیشمکده اولان اؤلکهلرده) همده الکتریک انرژیسینین تولیدی اوچون یارارلیدیر. اؤزل محفضهلرده و اؤزل شرایط آلتیندا یاندیریلان بیوکوتله یاناجاغی سویون قایناماسینا و سونوجدا تولید اولان بوخارین ایستیلیک توربینلریندن کئچهرک الکتریک انرژیسینین تولیدینه سبب اولماقدادیر.
گوندهلیک یاشامین دوغال محصولو اولان زیبیل (آشغال) ایسه سون زامانلار بیوکوتله انرژیسینین وازگئچیلمزلریندن اولموشدور. حسابلامالارا گؤره هر گون آتدیغیمیز زیبیلین ۵۰-۶۰ فاییزی تاختا، کاغیذ و فیبرلی اورگانیک ماددهلردن عبارتدیر. هابئله زیبیلین ۱۵-۲۰ فاییزی پلاستیک و راحتجا یانابیلن ماددهلر و قالان میقداری ایسه شوشه، متاللار و یانماز ماددهلردن اولوشماقدادیر. ایسوئچ، آلمان، فینلاند و بعضی آسییا اؤلکهلری بؤیوک شهرلرین نین زیبیل توپلاما مسئلهسینی اونو یاندیرماق و الکتریک الده ائتمکله حل ائتمکددیرلر. ایسوئچ دونیا سیرالاماسنا گوره بیرینجی اؤلکه اولاراق اؤز داخلی تولید اولونموش زیبیلینی مصرف ائدیب الکتریک و ایستی سو یارادماقلا قالماییب، باشقا آوروپا اؤلکهلریندن (اینگیلتره و ایتالیا) زیبیل وارید ائتمکدهدیر.
یازار و توپلایان: آسلان سلطانی
prs_Arab azb_Arab azb_Arab azb_Arab azb_Arab azb_Arab azb_Arab azb_Arab